CELEX: 32015D2182
Language: el
Date: 2015-11-24 00:00:00
Title: Εκτελεστική απόφαση (ΕΕ) 2015/2182 της Επιτροπής, της 24ης Νοεμβρίου 2015, σχετικά με μέτρο που έλαβε η Γερμανία, σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, για την απαγόρευση της διάθεσης στην αγορά ενός τύπου μηχανήματος για την αποπτέρωση πουλερικών [κοινοποιηθείσα υπό τον αριθμό C(2015) 8086] (Κείμενο που παρουσιάζει ενδιαφέρον για τον ΕΟΧ)

26.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 309/13
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/2182 ΤΗΣ ΕΠΙΤΡΟΠΉΣ
   της 24ης Νοεμβρίου 2015
   σχετικά με μέτρο που έλαβε η Γερμανία, σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, για την απαγόρευση της διάθεσης στην αγορά ενός τύπου μηχανήματος για την αποπτέρωση πουλερικών
   
      
         [κοινοποιηθείσα υπό τον αριθμό C(2015) 8086]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με τη διαδικασία που ορίζεται στο άρθρο 11 παράγραφος 2 της οδηγίας 2006/42/ΕΚ, η Γερμανία κοινοποίησε στην Επιτροπή μέτρο απαγόρευσης της διάθεσης στην αγορά ενός μηχανήματος για την αποπτέρωση πουλερικών τύπου RF- 169 που διανέμεται από την εταιρεία Fringo GmbH&Co.KG, Kurfürstendamm 96, 10709 Βερολίνο.
            
         
               (2)
            
            
               Ο λόγος για τη λήψη του μέτρου ήταν η μη συμμόρφωση του μηχανήματος για την αποπτέρωση πουλερικών με τις βασικές απαιτήσεις υγείας και ασφάλειας που ορίζονται στο παράρτημα I της οδηγίας 2006/42/ΕΚ.
            
         
               (3)
            
            
               Στα σημεία 1.2.3 «Θέση σε λειτουργία» και 1.2.4.1 «Κανονική διακοπή λειτουργίας» του παραρτήματος I της οδηγίας 2006/42/ΕΚ ορίζεται ότι κάθε μηχάνημα πρέπει να είναι εξοπλισμένο με όργανο χειρισμού, έτσι ώστε να εμποδίζεται η αιφνίδια και απροσδόκητη θέση σε λειτουργία του μηχανήματος και να εξασφαλίζεται ότι ο χειριστής μπορεί να σταματήσει το μηχάνημα με ασφάλεια ανά πάσα στιγμή. Το μηχάνημα για την αποπτέρωση πουλερικών έχει εύκαμπτο καλώδιο σύνδεσης με βύσμα και έναν μικρό πίνακα διανομής ηλεκτρικού ρεύματος με διάταξη προστασίας ρεύματος διαρροής (RCD). Η εκούσια έναρξη και η κανονική διακοπή της λειτουργίας του γίνονται, σύμφωνα με τις οδηγίες χρήσης, με την εισαγωγή του βύσματος στην πρίζα και με την αποτράβηξή του. Δεν υπάρχει διακόπτης on/off στο μηχάνημα.
            
         
               (4)
            
            
               Στο σημείο 1.2.4.3 «Διακοπή λειτουργίας σε περίπτωση ανάγκης» του παραρτήματος I της οδηγίας 2006/42/ΕΚ ορίζεται ότι κάθε μηχάνημα πρέπει να είναι εξοπλισμένο με μία ή περισσότερες διατάξεις διακοπής της λειτουργίας σε περίπτωση ανάγκης, ώστε να μπορούν να αποφεύγονται επικείμενες ή εν εξελίξει επικίνδυνες καταστάσεις. Λόγω του μήκους (3,4 m) του εύκαμπτου καλωδίου σύνδεσης, το γεγονός ότι δεν υπάρχει διακόπτης on/off και η συσκευή μπορεί να σταματήσει μόνο με την αποτράβηξη του βύσματος από την πρίζα, ένας άμεσος κίνδυνος μπορεί να αποτραπεί μόνο μέσω μιας διάταξης επείγουσας διακοπής της λειτουργίας επί του μηχανήματος.
            
         
               (5)
            
            
               Στο σημείο 1.2.6 «Βλάβη του κυκλώματος ηλεκτρικής τροφοδοσίας» του παραρτήματος I της οδηγίας 2006/42/ΕΚ ορίζεται ότι το μηχάνημα δεν πρέπει να δημιουργεί επικίνδυνες καταστάσεις σε περίπτωση διακοπής, αποκατάστασης μετά τη διακοπή ή κάθε είδους διακύμανσης της ηλεκτρικής τροφοδοσίας. Όταν η ηλεκτρική τροφοδοσία αποκαθίσταται, το μηχάνημα αποπτέρωσης τίθεται αμέσως σε λειτουργία, πράγμα το οποίο μπορεί να δημιουργήσει επικίνδυνη κατάσταση.
            
         
               (6)
            
            
               Στο σημείο 1.3.7 «Πρόληψη των κινδύνων που σχετίζονται με τα κινητά στοιχεία» του παραρτήματος I της οδηγίας 2006/42/ΕΚ ορίζεται ότι το μηχάνημα πρέπει να είναι κατασκευασμένο έτσι ώστε να αποφεύγεται ο κίνδυνος επαφής που θα μπορούσε να προκαλέσει ατυχήματα ή, εάν εξακολουθούν να υπάρχουν κίνδυνοι, να είναι εφοδιασμένο με προφυλακτήρες ή προστατευτικές διατάξεις. Τα κινητά στοιχεία μετάδοσης της κίνησης του μηχανήματος αποπτέρωσης είναι προσβάσιμα μέσω του αγωγού απόρριψης των πτερών στην πλευρά του μηχανήματος και από κάτω από το μηχάνημα. Το μηχάνημα δεν σταματά όταν το καπάκι είναι ανοικτό και, ως εκ τούτου, μέρη του σώματος του χρήστη μπορεί να έλθουν σε επαφή με τα περιστρεφόμενα μέρη, με αποτέλεσμα τον τραυματισμό του χρήστη.
            
         
               (7)
            
            
               Στο σημείο 1.5.1 «Ηλεκτρική τροφοδοσία» του παραρτήματος I της οδηγίας 2006/42/ΕΚ ορίζεται ότι το μηχάνημα πρέπει να σχεδιάζεται, να κατασκευάζεται και να εξοπλίζεται έτσι ώστε να προλαμβάνονται, ή να είναι δυνατόν να προλαμβάνονται, όλοι οι κίνδυνοι που οφείλονται στην ηλεκτρική ενέργεια. Τα καλώδια πρέπει να επιλέγονται έτσι ώστε να είναι κατάλληλα για όλες τις συνθήκες χρήσης, τις εξωτερικές συνθήκες και τις μηχανικές καταπονήσεις. Τα καλώδια από PVC που χρησιμοποιούνται στο μηχάνημα (H05VV-F και 53 RVV 300/500 V) προορίζονται: για πολύ ελαφρύ, ελαφρύ και σύνηθες φορτίο, για να αντέχουν στο νερό —με τη μορφή ελεύθερων σταγόνων— και για προσωρινή χρήση σε εξωτερικούς χώρους. Δεδομένου ότι, όταν το μηχάνημα χρησιμοποιείται για τον σκοπό για τον οποίο προορίζεται, πρέπει να προβλέπεται η περίπτωση κατακλυσμού του καλωδίου σύνδεσης, καθώς και η περίπτωση βαριάς φόρτωσης του μηχανήματος, το καλώδιο σύνδεσης χαρακτηρίζεται ως μη ασφαλές.
            
         
               (8)
            
            
               Στο σημείο 1.7.3 «Σήμανση των μηχανημάτων» του παραρτήματος I της οδηγίας 2006/42/ΕΚ ορίζεται ότι το μηχάνημα πρέπει να φέρει ευκρινή, ευανάγνωστη και ανεξίτηλη σήμανση που θα παρέχει τις ελάχιστες ενδείξεις. Το μηχάνημα αποπτέρωσης δεν φέρει καμία ένδειξη του έτους κατασκευής και η πινακίδα με τα στοιχεία δεν είναι στερεωμένη σταθερά στο μηχάνημα. Στον κινητήρα δεν αναγράφεται αριθμός σειράς του κατασκευαστή ή αναγνωριστικό σύμβολο, αριθμός νημάτων του καλωδίου, πρότυπο(-α) που τηρείται(-ούνται), κλάση θερμοκρασίας/όριο θερμοκρασίας ή συντελεστής(-ές) ονομαστικής ισχύος.
            
         
               (9)
            
            
               Η Επιτροπή κάλεσε την εταιρεία Fringo GmbH&Co.KG να υποβάλει τις παρατηρήσεις της σχετικά με το μέτρο που έλαβε η Γερμανία. Δεν υπήρξε απάντηση.
            
         
               (10)
            
            
               Η εξέταση των αποδεικτικών στοιχείων που υπέβαλαν οι γερμανικές αρχές επιβεβαιώνει ότι το μηχάνημα αποπτέρωσης πουλερικών τύπου RF-169 που διανέμεται από την εταιρεία Fringo GmbH&Co.KG, Kurfürstendamm 96, 10709 Βερολίνο, δεν συμμορφώνεται με τις ουσιώδεις απαιτήσεις υγείας και ασφάλειας που αναφέρονται στο άρθρο 5 παράγραφος 1 στοιχείο α) της οδηγίας 2006/42/ΕΚ και ότι η έλλειψη συμμόρφωσης ενέχει σοβαρό κίνδυνο τραυματισμού για τους χρήστες. Ως εκ τούτου, είναι σκόπιμο να θεωρηθεί ότι το μέτρο που έλαβε η Γερμανία είναι δικαιολογημένο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο που έλαβε η Γερμανία για την απαγόρευση της διάθεσης στην αγορά ενός μηχανήματος αποπτέρωσης πουλερικών τύπου RF-169, που διανέμεται από την εταιρεία Fringo GmbH&Co.KG, Kurfürstendamm 96, 10709 Βερολίνο, είναι δικαιολογημένο.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 24 Νοεμβρίου 2015.
      
         
            Για την Επιτροπή
         
         Elżbieta BIEŃKOWSKA
         
            Μέλος της Επιτροπής
         
      
   
   
      (1)  ΕΕ L 157 της 9.6.2006, σ. 24.